b'\n_START_ARTICLE_\nDukas\n_START_PARAGRAPH_\nDukas (gr\xc5\xa1ko \xce\x94\xce\xbf\xcf\x8d\xce\xba\xce\xb1\xcf\x82, D\xc3\xbakas, \xc5\xbeenski spol \xce\x94\xce\xbf\xcf\x8d\xce\xba\xce\xb1\xce\xb9\xce\xbd\xce\xb1, Dukaina,  mn. \xce\x94\xce\xbf\xe1\xbf\xa6\xce\xba\xce\xb1\xce\xb9, Dukai iz latinskega dux, vodja, general) je priimek bizantinske gr\xc5\xa1ke plemi\xc5\xa1ke rodbine, iz katere je v obdobju od 9. do 11. stoletja pri\xc5\xa1lo ve\xc4\x8d pomembnih generalov in vladarjev Bizantinskega cesarstva. Pripadniki \xc5\xbeenske nasledstvene linije Dukasov, Komnenodukai, so v 13. stoletju ustanovili Epirski despotat, druga veja pa je vladala v Tesaliji. V 12. stoletju se je priimek Dukas v ve\xc4\x8d razli\xc4\x8dicah raz\xc5\xa1irili po celem bizantinskem svetu in v\xc4\x8dasih kazal na neposredno rodoslovno povezavo s primarno dru\xc5\xbeino ali eno od njenih vej iz Epirskega despotata. _NEWLINE_Kontinuiteta razli\xc4\x8dnih vej Dukasov ni jasna. Zgodovinarji v primarnih virih na splo\xc5\xa1no prepoznavajo ve\xc4\x8d razli\xc4\x8dnih skupin Dukasov. Dimitrij I. Polemis, ki je sestavil samo pregled nosilcev imena Dukas, na podlagi zelo pomanjkljivih rodoslovnih podatkov ugotavlja, "da bi bilo napa\xc4\x8dno trditi, da so vse skupine s priimkom Dukas del ene same velike dru\xc5\xbeine".\n_START_SECTION_\nIzvor\n_START_PARAGRAPH_\nO izvoru dru\xc5\xbeine ni nobenega zanesljivega podatka. Kasnej\xc5\xa1e izro\xc4\x8dilo, ki ga omenja zgodovinar Nikifor Brienij, pravi, da so bili Dukasi potomci sorodnika rimskega cesarja Konstantina I., ki so se priselili v Konstantinopel v 4. stoletju in postali mestni guvernerji z naslovom dux. Trditev je o\xc4\x8ditna izmi\xc5\xa1ljotina dvornih letopiscev, ki naj bi poveli\xc4\x8devala dru\xc5\xbeino v \xc4\x8dasu, ko so njeni \xc4\x8dlani vladali kot bizantinski cesarji. _NEWLINE_Priimek Dukas izhaja najverjetneje iz relativno pogostega \xc4\x8dastni\xc5\xa1kega \xc4\x8dina dux. Nekaj avtorjev trdi, da so bili morda armenskega porekla, \xc4\x8deprav so bili skoraj zanesljivo Grki, verjetno iz Paflagonije v severni osrednji Anatoliji, kjer so bile njihove posesti.\n_START_SECTION_\nDukasi v zgodnjem 10. stoletju\n_START_PARAGRAPH_\nPrvi predstavnik dru\xc5\xbeine se je v pisnih virih pojavil sredi 9. stoletja med vladanjem cesarice Teodore II. (vladala 842\xe2\x80\x93855). Omenjen je samo kot "sin duksa", ki je bil prisilno poslan v pravoslavni pavli\xc4\x8danski samostan. _NEWLINE_Prva veja dru\xc5\xbeine je zaslovela v zgodnjem 10. stoletju. V primarnih virih so se  obi\xc4\x8dajno  omenjali s priimkom Doux in ne Dukas. Prva dokumentirana  \xc4\x8dlana dru\xc5\xbeine sta bila Andronik Dukas in njegov sin Konstantin Dukas. Oba sta bila generala med vladanjem cesarja Leona VI. Modrega (vladal 886\xe2\x80\x93912). Okoli leta 904 je Andronik sodeloval v neuspe\xc5\xa1nem uporu in bil prisiljen na beg v Bagdad, kjer je bil okoli leta 910 ubit. Konstantinu je uspelo pobegniti. Postal je domestik \xc5\xa1ol in bil zaradi sodelovanja v neuspelem dr\xc5\xbeavnem udaru junija 913 skupaj s sinom Gregorjem in ne\xc4\x8dakom Mihaelom usmr\xc4\x8den. Usmrtitve, kastracija Konstantinovega mlaj\xc5\xa1ega sina \xc5\xa0tefana in smrt Nikolaja Dukasa (njegovo sorodstvo z drugimi Dukasi ni znano) v bitki pri Katasirtaju leta 917 so pomenile konec prve skupine v bizantinskih virih omenjenih Dukasov. Iz zapisov zgodovinarja Zonare (12. stoletje) je razvidno, da je mo\xc5\xa1ka linija Dukasov izumrla in da so kasnej\xc5\xa1i Dukasi njihovi potomci po \xc5\xbeenski liniji.\n_START_SECTION_\nLidoji-Dukaji pod Bazilijem II.\n_START_PARAGRAPH_\nProti koncu 10. stoletja se je pojavila druga dru\xc5\xbeina Dukas, v\xc4\x8dasih imenovana Lidoji - Lidijci, kar verjetno ka\xc5\xbee na njihov izvor. Omenjeni so Andronik Duks Lidos in njegova sinova Kri\xc5\xa1tof in Bard, kasneje zbadljivo imenovan Mongos (Hripavi). Za priimek Duks ob Andronikovem imenu ni jasno, ali gre za priimek ali voja\xc5\xa1ki \xc4\x8din. Nekateri zgodovinarji menijo, da so pripadali klanu Dukas, vendar je njihovo povezavo s prej\xc5\xa1njimi Dukasi nemogo\xc4\x8de ugotoviti, \xc4\x8de je sploh bila.  Dru\xc5\xbeina je sodelovala v neuspelem uporu Barda Sklera leta 976-979 proti cesarju Baziliju II. (vladal 976\xe2\x80\x931025). Nekaterim \xc4\x8dlanom dru\xc5\xbeine  je bilo prizaneseno in so lahko nadaljevali svoje kariere. Bard Hripavi je dokazan do leta 1017, ko je vodil pohod proti Hazarom.\n_START_SECTION_\nCesarska dinastija Dukas\n_START_PARAGRAPH_\nTretja dru\xc5\xbeina Dukas, ki se je pojavila v 11. stoletju, je bila bolj \xc5\xa1tevil\xc4\x8dna in prepoznavna. Dala je ve\xc4\x8d generalov in guvernerjev in ustanovila dinastijo, ki je v Bizantinskem cesarstvu vladala od leta 1059 do 1081.  Zdi se, da so ti Dukasi pri\xc5\xa1li iz Paflagonije, da so bili izjemno premo\xc5\xbeni in posedovali velike posesti v Anatoliji. Njihova povezava z Dukasi iz 9. in 11. stoletja ni jasna. Tedanja pisca Mihael Psel in Nikolaj Kalikel sorodstvo potrjujeta, Zonara pa trdi, da je vpra\xc5\xa1ljivo._NEWLINE_Najslavnej\xc5\xa1i \xc4\x8dlani te dru\xc5\xbeine so bili ustanovitelj dinastije Konstantin X. Dukas (vladal 1059\xe2\x80\x931067), njegov brat Ivan Dukas, katepan in kasneje cezar, Konstantinov sin Mihael VII. Dukas (vladal 1071\xe2\x80\x931078),  Mihaelova mlaj\xc5\xa1a brata Konstancij in Andronik Dukas, Mihaelov sin in socesar Konstantin Dukas in Ivanov sin, general Andronik Dukas._NEWLINE_V tem obdobju je dru\xc5\xbeina sklepala zakonske zveze z drugimi aristokratskimi rodbinami. Konstantin X. se je \xc5\xbee pred prihodom na prestol pri\xc5\xbeenil v bogato dru\xc5\xbeino Dalasenov, za drugo \xc5\xbeeno pa je vzel Evdokijo Makrembolitiso, ne\xc4\x8dakinjo patriarha Mihaela Kerularija. Vzajemno so se povezovali tudi z anatolskimi voja\xc5\xa1kimi aristokratskimi klani, vklju\xc4\x8dno s Paleologi in Pegonitaji. Najpomembnej\xc5\xa1e so bile vsekakor zveze s Komneni. Leta 1077 se je Aleksej Komnen, takrat \xc5\xa1e general, poro\xc4\x8dil z Ireno Dukaino, prane\xc4\x8dakinjo Konstantina X. Od takrat je dru\xc5\xbeina pogosto uporabljala priimek Komnendukas.  Poroka z Ireno je bila klju\xc4\x8dna za Aleksejev vzpon na prestol. S poroko je dosegel vi\xc5\xa1ji dru\xc5\xbebeni polo\xc5\xbeaj od starej\xc5\xa1ega brata Izaka, finan\xc4\x8dna in politi\xc4\x8dna podpora Dukasov pa je pripomogla, da je v mirnem dr\xc5\xbeavnem udaru pri\xc5\xa1el na bizantinski prestol prav on.\n_START_SECTION_\nPod Komneni\n_START_PARAGRAPH_\nPovezava Dukasov s Komneni jim je pripomogla, da so se tudi v komnenskem obdobju  obdr\xc5\xbeali na samem vrhu bizantinske aristokracije in zasedali najvi\xc5\xa1je polo\xc5\xbeaje v bizantinski dr\xc5\xbeavi. Med vladanjem Alekseja I. Komnena je bil Konstantin Dukas kot mo\xc5\xbe Ane Komnene zakoniti dedi\xc4\x8d bizantinske krone, vendar je ob rojstvu bodo\xc4\x8dega cesarja Ivana II. Komnena polo\xc5\xbeaj  izgubil. Brata Irene Dukaine, protostrator Mihael Dukas in megas dux Ivan Dukas, sta bile v poznem 11. stoletju  med najuglednej\xc5\xa1imi voja\xc5\xa1kimi poveljniki v cesarstvu. _NEWLINE_V 12. stoletju je bil presti\xc5\xbe imena Dukas tako velik, da so ga za svoj drugi priimek pogosto jemali \xc4\x8dlani drugih dru\xc5\xbein. Ker so bili nosilci priimka pogosto sorodstveno zelo oddaljeni od primarne dru\xc5\xbeine, je nemogo\xc4\x8de natan\xc4\x8dno ugotoviti njihovo sorodstvo z dinastijo Dukas iz 11. stoletja. Krvna linija Konstantina X. je izumrla verjetno pred letom 1100. Zadnji \xc4\x8dlani dru\xc5\xbeine njegovega brata, cezarja Ivana, so \xc5\xbeiveli \xc5\xa1e v prvi polovici 12. stoletja. Nosilci priimka Dukas so bili najverjetneje iz dru\xc5\xbein, v katere so se poro\xc4\x8dale Dukaine, in so \xc5\xbeeleli z nevestinim priimkom  pove\xc4\x8dati svoj ugled.\n_START_SECTION_\nKasnej\xc5\xa1e veje\n_START_PARAGRAPH_\nS sklepanjem zakonov z drugimi plemi\xc5\xa1kimi dru\xc5\xbeinami in privzemanjem priimka v dru\xc5\xbeinah, ki niso imele nobene zveze z Dukasi, se je priimek Dukas ohranil do konca Bizantinskega cesarstva. Iz tega obdobja so najbolj znani Komnenodukai iz Epirskega despotata v severozahodni Gr\xc4\x8diji, ki ga je ustanovil Mihael I. Komnen Dukas, in drugi potomci Ivana Dukasa, vnuka Alekseja I. Komnena in Irene Dukaine. Od njih so priimek Dukas privzeli gr\xc5\xa1ki in kasneje srbski vladarji Epirja in Tesalije do 15. stoletja. Med drugimi so priimek uporabljali nikejski cesar Ivan III. Dukas Vatac (vladal 1221\xe2\x80\x931254) in njegovi sorodniki, poznobizantinski zgodovinar Dukas in megas papias Dimitrij Dukas Kabasil sredi 14. stoletja._NEWLINE_Priimek se je kasneje raz\xc5\xa1iril tudi v Albanijo, Moldavijo, Vla\xc5\xa1ko in drugam.'